1.INTRODUCERE

Articolul 6 alineatul (1) din Regulamentul (UE) nr. 596/2014 privind abuzul de piață (denumit în continuare „MAR”) prevede o derogare de la aplicarea MAR pentru tranzacțiile, ordinele sau comportamentele efectuate în vederea aplicării politicii monetare, de curs de schimb sau de gestionare a datoriei publice de către un stat membru, inclusiv membri care fac parte dintr­o federație în cazul unui stat membru care este un stat federal, membrii Sistemului European al Băncilor Centrale (SEBC), ministere și alte agenții și societățile vehicul cu scop special pentru un stat membru sau mai multe state membre, sau persoane care acționează în numele acestuia/acesteia.

În temeiul articolului 6 alineatul (5) din MAR, Comisia este împuternicită să adopte acte delegate în conformitate cu articolul 35 pentru a extinde astfel de derogări de la domeniul de aplicare al MAR pentru operațiuni întreprinse în interes public, astfel încât derogările să includă anumite organisme publice și bănci centrale din țările terțe. În acel context și în conformitate cu articolul 6 alineatul (5) al doilea paragraf din MAR, Comisiei i s-a solicitat ca, până la 3 ianuarie 2016, să întocmească și să prezinte Parlamentului European și Consiliului un raport prin care să se evalueze regimul aplicat pe plan internațional organismelor publice însărcinate cu gestionarea datoriei publice sau care intervin în gestionarea datoriei publice și băncilor centrale din țările terțe.

În acest scop, Comisia a comandat un studiu extern Centrului de Studii Politice Europene (CEPS) și Universității din Bologna, intitulat Exemptions for third-country central banks and other entities under the Market Abuse Regulation (MAR) and the Markets in Financial Instruments Regulation (MiFIR) [Exceptări pentru băncile centrale și alte entități din țări terțe în conformitate cu Regulamentul privind abuzul de piață (MAR) și Regulamentul privind piețele instrumentelor financiare (MiFIR)]. Studiul are la bază o anchetă și o cercetare documentară. Acesta analizează cadrele privind abuzul de piață și standardele de gestionare a riscurilor aplicabile băncilor centrale și oficiilor de gestionare a datoriei (denumite în continuare „DMO”) din 13 jurisdicții din țări terțe. Aceste jurisdicții au fost alese în mod prioritar, printre alte criterii, pe baza încadrării lor ca sectoare financiare de importanță sistemică. Pentru a evalua necesitatea și oportunitatea acordării unei derogări în temeiul articolului 6 alineatul (5) din MAR, studiul a evaluat un set de norme privind abuzul de piață și standardele de gestionare a riscurilor în raport cu „indicele de referință european” bazat pe normele și standardele corespunzătoare aplicabile în Uniunea Europeană și în statele membre ale acesteia.

La 16 decembrie 2015, Comisia a prezentat colegiuitorilor raportul solicitat în temeiul articolului 6 alineatul (5) din MAR. Pe baza concluziilor desprinse din acest raport, Comisia a adoptat, la 17 decembrie 2015, Regulamentul delegat (UE) nr. 2016/522, care extinde derogarea de la prevederile MAR la anumite organisme publice și la băncile centrale ale jurisdicțiilor țărilor terțe respective, analizate în raportul său.

2.TEMEIUL JURIDIC AL RAPORTULUI: ARTICOLUL 6 ALINEATUL (5) DIN MAR

În conformitate cu articolul 6 alineatul (5) al doilea paragraf din MAR, Comisia trebuia, până la 3 ianuarie 2016, să întocmească și să prezinte Parlamentului European și Consiliului un raport prin care să se evalueze regimul aplicat pe plan internațional anumitor organisme publice însărcinate cu gestionarea datoriei publice sau care intervin în gestionarea datoriei publice și băncilor centrale din țările terțe în cauză.

În ceea ce privește conținutul raportului, articolul 6 alineatul (5) al treilea paragraf din MAR prevede că raportul Comisiei ar trebui să includă o analiză comparativă a regimului de care beneficiază organismele publice însărcinate cu gestionarea datoriei publice sau care intervin în gestionarea datoriei publice și băncile centrale în cadrul legal al țărilor terțe, precum și a standardelor în materie de gestionare a riscului aplicabile tranzacțiilor încheiate de aceste organisme și bănci centrale. În continuare, articolul 6 alineatul (5) al treilea paragraf din MAR prevede că, în cazul în care raportul concluzionează, în special pe baza analizei comparative, că este necesară exceptarea responsabilităților monetare ale băncilor centrale din respectivele țări terțe de la obligațiile și interdicțiile prevăzute în MAR, Comisia ar trebui să extindă derogarea menționată anterior și la băncile centrale din respectivele țări terțe.

În decembrie 2016, Comisia a adoptat raportul solicitat la articolul 6 alineatul (5) din MAR, precum și Regulamentul delegat 2016/522, în care se enumeră entitățile incluse în extinderea derogării de la domeniul de aplicare al MAR.

În raportul menționat anterior și în regulamentul delegat nu s-a ținut seama de regimul aplicat de Regatul Unit oficiilor de gestionare a datoriei și băncilor centrale în cadrul său juridic și nici de standardele de gestionare a riscurilor aplicabile tranzacțiilor încheiate de aceste entități, din cauza statutului de stat membru al acestei țări la acea dată. Cu toate acestea, având în vedere apropiata schimbare de statut a Regatului Unit din stat membru în țară terță, este oportun în prezent să se prezinte Parlamentului European și Consiliului un raport în temeiul articolului 6 alineatul (5) din MAR, în care să se analizeze oportunitatea extinderii derogării de la domeniul de aplicare al MAR la entitățile relevante această țară.

3.ANALIZA OPORTUNITĂȚII DE A EXTINDE DEROGAREA LA REGATUL UNIT

3.1.Criterii utilizate pentru evaluare

Având în vedere volumul semnificativ de tranzacții incluse în domeniul de aplicare al MAR care sunt inițiate din Regatul Unit, există argumente solide pentru evaluarea oportunității de a extinde derogarea prevăzută la articolul 6 la banca centrală și, dacă este cazul, la organismele publice din Regatul Unit însărcinate cu gestionarea datoriei publice sau care intervin în gestionarea datoriei publice. Entitățile care fac în mod evident obiectul evaluării sunt Banca Angliei (Bank of England) și Oficiul de gestionare a datoriei din Regatul Unit (United Kingdom Debt Management Office).

Analiza se bazează, în primul rând, pe evaluarea unui set de norme privind abuzul de piață aplicabile în Regatul Unit. Acestea includ, în special, norme privind:

(i) utilizarea abuzivă și divulgarea ilegală de informații privilegiate;

(ii) manipularea pieței;

(iii) exceptarea de la reglementările privind abuzul de piață.

În al doilea rând, analiza include o evaluare a standardelor de gestionare a riscurilor, ce presupun mecanisme, sisteme și proceduri interne menite să împiedice efectuarea pe cont propriu de tranzacții sau ordine de către membrii personalului, sau angajarea acestora în comportamente, direct sau indirect. Acestea includ, printre altele, norme de conduită privind:

(i) utilizarea de informații confidențiale de către membrii personalului;